Božo Jovanović Bartulović, Ivan Pavlović i Frano Rajič trojac su iz Gimnazije Metković, koji je osvojio drugo mjesto na ovogodišnjem finalu Ideje godine, svojim uistinu revolucionarnim rješenjem. Naime, oni su osmislili pametne ležeće policajce, koji ostaju spušteni, ako na njih dolazite propisanom brzinom, a ako ju prekoračujete, uspornici se dižu.

Oni koji su obišli nekolicinu velikih gradova, mogli su uočiti ‘pametne stupiće’, koji su podignuti za regularna vozila u prometu, ali se spuštaju za dostavna, po doduše vrlo sporom principu. Kada je pak riječ o inovaciji metkovskog trojca, nešto slično, zamijetili su samo u Španjolskoj, ali kako su sami Metkovci otkrili, njihovo rješenje ide korak dalje.

Ideja godine je projekt portala srednja.hr, koji je održan po jubilarni peti put Organizator projekta Ideja godine je portal srednja.hr, partneri petu godinu zaredom Visoko učilište Algebra i Visoko učilište Effectus, a prijatelji projekta Rimac Automobili i IN2. Ove godine, projekt je organiziran po jubilarni peti put.

Na ideju Metkovci došli u zadnjoj klupi, slušajući o elektromagnetnoj indukciji

Obzirom da smo do sada tek načelno obrazložili koji problem rješava Smart speed bumper, kako su svoj projekt nazvali Metkovci, jedan od njih nam je pojasnio princip rada pametnog uspornika.

– Naš ležeći policajac leži na oprugama i ima klinove koji zapravo podržavaju njegovu težinu. Radar smješten u blizini

bilježi brzinu vozila koje mu prilazi i šalje informaciju hoće li ga spustiti pri prelasku vozila ili će ostati blokiran

odnosno normalan ležeći policajac. Dio projekta je arduino ili mozak sustava koji sve to pokreće koji se s ostatkom elektronike

nalazi u stupiću pored policajca. Taj sami mehanizam je pokriven slojem gume radi zaštite od vremenskih neprilika, vandalizma i prljavštine, objašnjava nam Ivan Pavlović.

Kako to često biva prilikom velikih izuma, inovatori se isprva bave istraživanjem nekog sasvim drugog pitanja pa kroz postupak, dođu do krajnjeg rješenja. Nešto slično se dogodilo i gimnazijalcima iz Metkovića.

– Sjedili smo na fizici u zadnjoj klupi te slušali o elektromagnetnoj indukciji pa smo razmišljali gdje pomoću toga možemo dobiti energiju. Bilo je raznih

drugih ideja, ali smo na kraju ustanovili da se ne može proizvoditi neka velika količina električne energije, s obzirom

na opremu koju treba dovesti, to jest da bi to bilo stvarno neisplativo. Onda smo se prebacili na ideju Smart speed bumpera, jer

je bila na sličnom tragu pa smo se dali u njeno razvijanje, govori nam Ivan.

Koliko su Metkovci sigurni u to da bi njihova ideja mogla biti primijenjena, potvrđuje i činjenica da je Ideja godine, već treće natjecanje na kojem su ju prezentirali. Svaki put su projekt dodatno dorađivali te je on sada već na ozbiljnom nivou pa tako ima razrađen i poslovni plan.

– Sa svojim projektom smo već sudjelovali u poduzetničkom kampusu u Solinu, gdje smo došli doslovno s tri rečenice,

nekakvom okvirnom idejom… Mislim da smo bili totalno neupućeni. Tu smo u tri dana napravili koncept onoga u što želimo ići.

Nakon toga sudjelovali smo na Hackathonu u Dubrovniku gdje smo imali 36 sati za razviti neku ideju. Tu smo napravili model

odnosno umanjeni prototip ležećeg policajca i aplikaciju, pri čemu smo imali više ljudi, jer prije toga smo bili samo

Ivan i ja. I evo sada za Ideju godine smo se pripremali dva dana, govori nam Božo Jovanović Bartulović.

Uz to što će čuvati vozila, pametni ležeći policajci bi trebali i spašavati živote

Kada vidite ideju gimnazijalaca iz Metkovića, osim pitanja postoji li ovakvo idejno rješenje već negdje, još jedno tehničko pitanje se postavlja samo po sebi. Bi li hitne službe mogle nekako zaobići pravilo o brzini i dizanju uspornika ili bi ta vozila također podlijegala općim pravilima poput svih drugih?

– Naš sustav je zamišljen i da spašava živote jer samim time što bi komunicirao s vozilima hitnih službi, bi im onda omogućavao

i neometan prolaz. Veliki problem je kada hitna kola trebaju proći preko ležećeg policajca jer tipa da čovjek ima samo

infuziju u ruci to je veliki problem te kola moraju dosta usporiti. Tako da tu sa svojim rješenjem štedimo minute, sekunde

koje znače život, objašnjava Jovanović Bartulović.

Osim što je bitno imati izvrsnu ideju u bilo kojoj djelatnosti, gotovo jednako važno je i angažirati se oko toga da dođe do njene primjene. Ivan i Božo, koji su prezentirali projekt na finalu Ideje godine (Frano Rajič kao treći član, nije sudjelovao na prezentaciji u finalu, budući da je bio na državnom natjecanju iz fizike nap. a.) napomenuli su da su već razgovarali s niz ljudi, koji imaju pripadajuća znanja ili moć te bi im iz tih razloga mogli dati podršku u nastojanjima s njihovim inovativnim projektom. Među osobama s kojima su razgovarali su i gradski predstavnici u Metkoviću.

– Imali smo samo jedan sastanak s gradskom upravom. Bili su zainteresirani i voljni su financirati pilot projekt. Rekli su nam

da se javimo kada projekt razvijemo dalje i imamo njihovu potporu što se tiče financija i kupnje na kraju krajeva, sažima nam sastanak Ivan Pavlović.

Kada je riječ o plasmanu proizvoda, dečki smatraju da je samo nebo granica. Božo nam objašnjava i zašto.

– Mislim da je za prodaju našeg idejnog rješenja samo nebo granica, jer globalan su problem ti ležeći policajci,

koji uništavaju vozila, stvaraju nam probleme u prometu i nerviraju nas samim time što nas ometaju u prometovanju.

Tako da mislim da ideja nema granica i da može biti primijenjena svugdje u svijetu. Samo je pitanje koliko ćemo brzo

mi to razviti, hoće li se pojaviti nešto slično i koliko ćemo dobro to marketinški odraditi, zaključuje Jovanović Bartulović za kraj.

Ispod možete pogledati cijelu prezentaciju s Ideje godine, koju je spomenuti dvojac predstavio pod mentorstvom profesorice Ljiljane Jeličić.